
REPUBLIKA E SHQIPËRISË
KUVENDI
Komisioni për Veprimtaritë Prodhuese, Tregtinë dhe Mjedisin


Tiranë më, 27.5.2015							             Dokument parlamentar

RAPORT
PËR
PROJEKTLIGJIN “PËR DISA SHTESA DHE NDRYSHIME NË LIGJIN NR. 9584, DATË 17.7.2006, “PËR PAGAT, SHPËRBLIMET DHE STRUKTURAT E INSTITUCIONEVE TË PAVARURA KUSHTETUESE DHE TË INSTITUCIONEVE TË TJERA TË PAVARURA, TË KRIJUARA ME LIGJ”, TË NDRYSHUAR” NISMË DEPUTETËSH. 


Komisioni për Veprimtaritë Prodhuese, Tregtinë dhe Mjedisin, në cilësinë e komisionit për dhënie mendimi, shqyrtoi projektligjin “Për disa shtesa dhe ndryshime në ligjin nr. 9584, datë 17.7.2006, “Për pagat, shpërblimet dhe strukturat e institucioneve të pavarura kushtetuese dhe të institucioneve të tjera të pavarura, të krijuara me ligj”, të ndryshuar”, në mbledhjen e datës 27 maj 2015.  

Projektligji i paraqitur është një iniciativë e tre deputetëve, e Z. Eduard Shalsi, Z. Genc Ruli dhe Z. Robert Bitri.

ERE është institucioni rregullator i sektorit të energjisë elektrike dhe gazit në Shqipëri që drejtohet nga Bordi.

ERE përfshihet në parashikimet e ligjit nr. 9584, datë 17.7.2006, “Për pagat, shpërblimet dhe strukturat e institucioneve të pavarura kushtetuese dhe të institucioneve të tjera të pavarura, të krijuara me ligj”, të ndryshuar”, si për sa i përket strukturës, ashtu edhe për sa i përket nivelit të pagave të anëtarëve të Bordit dhe punonjësve të saj. 


Gjatë diskutimeve deputetët në mbështetje të këtyre ndryshimeve renditën argumentet si më poshtë:  

I. Përafrimi me legjislacionin evropian, standardet dhe rekomandimet ndërkombëtare 

Sipas progresraportit të vitit 2014, Shqipëria duhet të bëje përafrimin e legjislacionit të saj me Paketën e Tretë për Energjinë të BE-së.


1. Neni 35 pika 5 shkronja “a” i direktivës 2009/72/EC “Për rregullat e tregut të brendshëm të energjisë elektrike parashikon që: “Me qëllim mbrojtjen e pavarësisë së autoritetit rregullator shtetet anëtare duhet të sigurojnë që autoriteti rregullator të marrë vendime të pavarura nga çdo institucion shtetëror, dhe të ketë një buxhet vjetor të veçantë dhe autonomi në përdorimin e këtij buxheti, si dhe burime njerëzore dhe financiare për të përmbushur detyrat e tij.”

2. Pavarësisë së rregullatorëve i është kushtuar vëmendje e veçantë në takimin e Bordeve Rregullatore të Komunitetit të Energjisë (ECRB) dhe është kërkuar nga parlamentet e vendeve anëtare të komunitetit të energjisë të zbatohet parimi i pavarësisë sipas paketës së tretë rregullatore. 

ECRB ka konstatuar që aspekti financiar është përdorur si mjet për të ndikuar në vendimmarrjen e Enteve Rregullatore dhe në uljen e autoritetit të tyre. Ky fenomen ndodh vetëm në pak shtete të rajonit tonë, duke ndikuar në përkeqësimin e funksionimit të enteve rregullatore apo mosfunksionimin normal të tyre. 

3. ERRA (Shoqata e Enteve Rregullatore të Europës Juglindore) dhe ECRB (Bordi Rregullator i Komunitetit të Energjisë), në kuadër të studimeve mbi praktikat më të mira rregullatore, ka evidentuar nevojën për një analizim më të thelluar të pavarësisë së rregullatorëve, me qëllim realizimin e  një pavarësie në tre aspektet kryesore: politike, ligjore dhe financiare. 

Edhe për vitin 2015, në fokusin e punës së ECRB (Energy Comunity Regulatory Board), një nga tre shtyllat kryesore të punës së saj është sigurimi i pavarësisë së enteve rregullatore.  

II. Rekomandimet e Sekretariatit të Komunitetit të Energjisë

Në raportin vjetor 2014 të zbatimit, Sekretariati i Komunitetit të Energjisë shprehet që “Pavarësia financiare e ERE-së parashikohet nga legjislacioni, duke i siguruar të drejtën për të vendosur tarifa rregullatore për licencat. Të drejtën për të vendosur pagat e punonjësve dhe për të punësuar ekspertë të jashtëm. Pagat e stafit teknik sipas ligjit duhet të korespondojnë me ato të parashikuara për shërbimin civil gjë që çon në ikjen e trurit drejt industrisë që rregullohet duke shkaktuar efekte negative në burimet njerëzore të ERE-së.” 

Opinion i sekretariatit është që: 
· Pagat e stafit duhet t’i korespondojnë nivelit të pagave të industrisë që rregullon dhe duhen vendosur vetëm nga bordi i ERE-s;
· Stafi i ERE-së duhet të zgjerohet me qëllim përmbushjen e detyrave të parashikuara nga paketa e tretë e energjisë. 


III. Respektimi i parimeve dhe kritereve ndërkombëtare të hartuara për rregullimin e tregjeve të energjisë

1. Parimet dhe kriteret ndërkombëtare të hartuara për rregullimin e tregjeve të energjisë e vënë theksin në pavarësinë politike, operacionale, administrative dhe financiare të autoriteteve rregullatore të këtyre fushave. Në mënyrë specifike standardet e vënë theksin në dhënien e kompetencave të mjaftueshme, sigurimin e burimeve të përshtatshme për financimin e mjaftueshëm dhe të qëndrueshëm të autoriteteve rregullatore; punësimin, motivimin dhe mbajtjen e punonjësve të aftë e me integritet, si dhe aftësimin e vazhdueshëm profesional të tyre, për të qenë në gjendje për t’u përballur me kërkesat gjithnjë e më komplekse që kanë tregjet e energjisë.




2. Zgjerimi i përgjegjësive të ERE-së në kuadër të zbatimit të ligjit të ri për energjinë elektrike, si dhe forcimi i pavarësisë së saj në kuadër të objektivave dhe parimeve të përcaktuara në paketën e tretë rregullatore të Energjisë kërkon fleksibilitet në përcaktimin e strukturës. 


3. Pagesat aktuale të stafit të ERE-s janë rreth 3 fish më të ulëta se ato të pozicioneve respektive në kompanitë që operojnë në tregun e energjisë, duke sjellë demotivim të stafit apo edhe largimin e tij drejt këtyre kompanive. Kjo ka bërë që të ulet niveli i ekspertizës, gjë  të cilën ERE e ka shumë të nevojshme në ushtrimin e funksioneve të saj. Pagat e stafit teknik sipas ligjit duhet të korespondojnë me ato të parashikuara për shërbimin civil gjë që çon në ikjen e ekspertizës drejt industrisë që rregullohet. 

4. ERE-ja deri tani nuk ka pasur pavarësi operacionale pasi nuk mund përcaktonte vetë strukturën e vet organizative, sipas vlerësimit të nevojave të veta për përmbushjen e objektivave. Gjithashtu, nuk ka pasur fleksibilitetin e nevojshëm për një rregullator që të reagojë në kohë ndaj zhvillimeve të tregut me anë të ndryshimeve strukturore, element ky i nevojshëm në kushtet kur theksi po vihet mbi qëndrueshmërinë e sektorit të energjisë.

5. Burimet e financimit të ERE-s përbëhen nga pagesat e rregullimit që paguajnë të licencuarit në sektorin e energjisë si dhe pagesat e licencave. ERE nuk merr financime nga Buxheti i Shtetit dhe ky propozim nuk do të ketë efekte negative në buxhetin e shtetit.


IV. Ligji i ri 43/2015 i sapomiratuar i përafruar me paketën e tretë rregullatore për energjinë të BE-së 


1. Në nenin 11 pika 7 parashikohet që: “Bordi përcakton strukturën organizative të ERE-s dhe numrin e punonjësve, pagën dhe trajtimet financiare të kryetarit, të anëtarëve të bordit, si dhe të personelit teknik. Në përcaktimin e masës së pagës dhe trajtimeve financiare apo jofinanciare të personelit teknik, bordi merr parasysh kushtet e tregut dhe nivelin e pagave në shoqëritë që kontrollohen në sektorin që mbulon.” 

2. Dispozitat e ligjit të ri të energjisë synojnë të rrisin shkallën e pavarësisë vendimmarrëse në lidhje me strukturën organizative, me rritjen e fleksibilitetit kundrejt ndryshimeve që pëson industria dhe funksionin mbikëqyrës. Këto ndryshime të propozuara janë në përputhje edhe me praktikat e vërejtura në autoritete të tjera rregullatore dhe me rekomandimet e vazhdueshme të Sekretariatit të Komunitetit të Energjisë.

3. Pavarësia sigurohet duke forcuar kompetencën vendimmarrëse të ERE-s, në lidhje me organizimin e strukturave të tij dhe fleksibilitetin që duhet të ketë për të reaguar në mënyrë të përshtatshme ndaj zhvillimeve të tregut me rikthimin dhe qartësimin e kompetencave të bordit në lidhje me trajtimin financiar të nëpunësve të autoritetit, duke forcuar pavarësinë financiare si një element qendror në ruajtjen e pavarësisë në tërësi.





V. Tashmë është krijuar një precedent me përjashtimin e Autoritetit të Mbikqyrjes Financiare nga dispozitat e ligjit të pagave dhe të nëpunësit civil, duke përdorur një argumentim të ngjashëm me këtë që është paraqitur më lart për ERE-në.  




Në përfundim të diskutimeve, Komisioni u shpreh dakord për kalimin e këtij projektligji për miratim në seancë plenare. 





Namik KOPLIKU 			           	      					 Eduard SHALSI

Relator	                                                    	  			    			     Kryetar

